Tukkie doodgeskiet, beroof’n Skermskoot uit die video. ŉ Student (23) aan die Universiteit van Pretoria is Saterdag in die vroeë oggendure in Hatfield doodgeskiet en van sy besittings beroof. Die voorval het omstreeks 02:00 in Grosvenorstraat plaasgevind en is op kringtelevisiekamera vasgevang. Luidens ŉ twiet deur die UP is die toneel naby die Tuksdorp-koshuis geleë. Lt.kol. Mavela Masondo, polisiewoordvoerder, het Dinsdag bevestig dat twee verdagtes kort ná die voorval in hegtenis geneem is, en reeds Maandag in die Pretoriase landdroshof verskyn het. Die verdagtes, onderskeidelik 38 en 33 jaar oud, word van moord, gewapende roof en die besit van ŉ ongelisensieerde vuurwapen en ammunisie aangekla. Masondo bevestig in sy verklaring dat die student in Hatfield gestap het toe hy vermoor en beroof is, voordat dié verdagte in ŉ wit Toyota Corolla-wegkommotor gespring het. Op beeldmateriaal van die voorval kan gesien word hoe die student oor die straat loop, min wetend dat sy aanvaller hom agtervolg. Die aanvaller loop aanvanklik stadig en kruip so half agter ŉ boom weg voordat hy vinniger oor die straat begin draf. Hy vat dan aan die student se skouer en draai die student na hom. Hoewel die twee effens agter ŉ boom inbeweeg, kan ŉ mens die vuurwapen duidelik in die verdagte se hand sien. Die aanvaller en slagoffer staan dan vir ŉ paar sekondes stil voordat die aanvaller terugtree en die slagoffer skiet. Die student val dan dadelik op die grond waarna die aanvaller oor hom buk en ŉ paar sekondes later weghardloop. ŉ Motor is ook in die video sigbaar. Die video van die voorval kan hier gekyk word. Dit kan egter sensitiewe kykers ontstel. “Die polisie is in kennis gestel en het vinnig gereageer. Tydens roetinepatrollies het die polisie ŉ voertuig opgemerk wat by die beskrywing van die wegkommotor gepas het,” het Masondo in sy verklaring gesê. “Die voertuig is voorgekeer en die twee insittendes is deursoek en met ŉ ongelisensieerde vuurwapen en die oorledene se besittings betrap.” Lt.genl. Elias Mawela, Gauteng se provinsiale polisiekommissaris, het die Brooklyn-polisiestasie bedank vir hul vinnige optrede wat voorkom het dat die verdagtes die gebied verlaat. Hy het ook die gemeenskapslede en private sekerheidswagte bedank wat die polisie van die skietvoorval in kennis gestel het. Die UP het op Twitter gesê dat die universiteit die gewelddadige voorval ten sterkste veroordeel. “Ons gedagtes en gebede gaan uit aan die student se vriende en familie, aan wie ons ook berading bied.”